靈巖上方
作者：周弼
朝代：宋

paragraphs: 嵯峨樓觀青山頭，昔曾避暑離宮遊。
吳王旌旆墮冥漠，至今古木涵清秋。
誰聽白紵歌聲接，細撲飛塵石榴葉。
銀燭吹灰別淚殘，夜半虛廊響行屧。
美人何處凝嬌魂，五色定化蝴蝶翻。
幾人深閨有餘怨，當晝巨櫟號驚猿。
千年惟見春風在，綠草雖存顔色改。
寂寞欄干繞斷腸，滿徑寒香不堪採。
朝雲爲我光徘徊，須臾徑入姑蘇臺。
遺蹤滅跡竟難望，葉落空林歸鳥哀。